คลังยันไม่สาดเงินทิ้งทำประชานิยม
"กรณ์" โต้"ประชาวิวัฒน์" ไม่ใช่ "ประชานิยม" เพราะได้ใช้เงินงบประมาณเททิ้ง
17 ธ.ค. 2553

"กรณ์" โต้"ประชาวิวัฒน์" ไม่ใช่ "ประชานิยม" เพราะได้ใช้เงินงบประมาณเททิ้ง
นายกรณ์ จาติกวณิช รมว.คลัง เปิดเผยว่า ปฎิบัติการประชาวิวัฒน์ คิดนอกกฎ บริหารนอกกรอบ ที่นายอภิสิทธิ์ เวชาชีวะ นายกรัฐมนตรี จะประกาศให้เป็นของขวัญปีใหม่แก่ประชาชน ในวันที่ 9 ม.ค.2554 ไม่ใช่เป็นโครงการประชานิยม เพราะไม่ได้ใช้เม็ดเงินงบประมาณในการดำเนินการ
"หากนิยามคำว่าประชานิยม เ้ป็นการแจกเงินงบประมาณให้ประชาชนอย่่างไม่รอบคอบเพื่อให้ได้เสียงคะแนนนิยมทางการเมือง ก็ต้องถือได้ว่่า ปฎิบัติการประชาวิวัฒน์ ที่รัฐบาลนี้จะดำเนินการไม่ใช่โครงการประชานิยม เพราะไม่ได้ใช้เงินงบประมาณในการดำเนินการ" นายกรณ์ กล่าว
สำหรับ ปฎิบัติการประชาวิวัฒน์ จะแก้ปัญหาค่าครองชีพของประชาชน แก้ไขปัญหาโครงสร้างราคาสินค้าที่ไม่เป็นธรรม ทั้งไข่ไก่ เนื้อหมู เนื้อไก่ และราคาเชื้อเพลิง รวมถึงราคาสลากกินแบ่งรัฐบาลที่มีการขายเกินราคา
นอกจากนี้ ยังมีการแก้ปัญหาเรื่องความปลอดภัยในชีวิตและทรัพย์สินของประชาชนที่เกี่ยวกับปัญหาอาชญากรรมอีกด้วย
นายกรณ์ กล่าวว่า วันที่ 21 ธ.ค.นี้ คลังจะเสนอให้ต่ออายุมาตรการลดค่าครองชีพแก่ประชาชน ในเรื่องค่าไฟฟ้า รถเมล์และรถไฟฟรีออกไปจนถึงสิ้นเดือน ก.พ.2554 จากเดิมที่จะสิ้นสุดวันที่ 31 ธ.ค.นี้ เพื่อให้สอดคล้องกับมาตรการชดเชยก๊าซหุงต้ม (LPG) ที่จะสิ้นสุดในเดือน ก.พ.ปีหน้า และเป็นการรอใ้ห้ปฎิบัติการประชาวิวัฒน์มีผลทางปฏิบัติเข้ามารับช่วงแทนในการดูแลเรื่องค่าครองชีพของประชาชน